Borukhutlhi kwa Metsibotlhoko bo a tshwenya
Mapodisi a Letlhakeng a supile fa a tshwenngwa ke borukutlhi kwa motseng wa Metsibotlhoko, bogolo jang dipolaano le dikiteo. E rile a buisa batho ba motse oo mo phuthegong e e neng e biditswe ke ba sepodisi, Inspector Willy Monageng a gwetlha baagi ba Metsibotlhoko go thusana le ba sepodisi le bogosi go fokotsa borukhutlhi. Inspector Monageng o ne a kopa banni ba motse oo go sala molao wa thekiso ya bojalwa morago mme a kgala barekisi ba majalwa a setso, a re ke bone ba tshabelelwang ke go roba molao oo. Kgosi Bafantse Moatshing wa motse oo, one a kopa Inspector Monageng go ba kopela lepodisi go itepatepanya le seemo sa borukhutlhi.